Ծնողները շարունակում էին նրա հետ գնալ գետափ, իհարկե հետները վերցնելով չորիսո, գինի և կիթառ, և կիրակի երեկոները նստել փափուկ խոտին: Երբ երգելուց հոգնում էին, հանում էին խաղաթղթերը և, ինչպես հինգ տարի առաջ, սկսում էին բրիսկա խաղալ: Մարսելոն շարունակ կատակում էր կնոջ հետ` մշտապես տանուլ տալով, Դոլորեսն էլ լրջությամբ էր պատասխանում ամուսնուն, կոմիկական մի լրջությամբ, որով առանց այդ էլ զգացմունքային Մարսելոյին նա շատ ավելի գայթակղիչ էր թվում: